順祀詩
作者：宋祁
朝代：宋

paragraphs: 孰順其祀，明明天子。
天子謙讓，詔羣臣其議。
惟章獻、章懿，遂祔先帝。
宜索而典，而古而今。
順考攸宜，慰我孝心。
羣臣稽首，不遠厥成。
伊先猷是程，伊大孝是經。
匪祥符孰從，則莫我京。
三代廟寢，止一帝后。
漢制已遷，儒臣罔究。
禮缺不稱，因樸趨陋。
親靡祔尊，神挈斯祐。
帝曰俞哉，予奉二慈。
匪曰無典，實成訓是依。
促灼爾龜，爰蕝爾儀。
琢金追玉，昭款信辭。
不敢先後，惟以順躋。
孟冬十月，大饗其時。
朕不憚勤，于庭遣之。
吉日辛酉，帝自文德。
至于大慶，奉寶授冊。
永懷劬勞，孝貫天極。
虞賓在位，百官承式。
顯顯太歲，惟冊寶是將。
和鸞有容，龍旗孔揚。
既至于廟，是承是告。
奉遷后主，合侑文考。
有主則止，有匹得行。
遂旅豆籩，以及芼牲。
明水太羹，有飶有澄。
鼓鐘欽欽，鼓瑟鼓琴。
考悅妣安，蠲我德音。
德音惟何，帝受純嘏。
不專斯饗，用赦天下。
開釋罪辜，賜逮九軍。
一人作孝，庶邦蒙仁。
禮非天作，托始于聖。
聖克正始，萬世攸定。
作述交善，神人胥慶。
天謂皇帝，既付所覆。
帝克孝治，奉親以侑。
其收丕祺，蕃衍後昆。
萬有億年，繼繼存存。